Ҳазлацәажәаша ҳамоуп: Корсаииаԥҳа аԥсуа театртә ҟазара иагу-иабзоу иазкны
18:20 27.03.2024 (ирҿыцуп: 19:00 27.03.2024)
Анапаҵаҩра
Иахьа атеатр Адунеизегьтәи амш азгәарҭоит. Аԥснытәи атеатрқәа иахьа ирҭагылазаашьоу, рыҩаӡара зеиԥшроу, аԥсуа актиор иааӡаразы иҟаҵатәу, аҭааҩцәа радԥхьалара иацхраауа, атеатр иадҳәалоу азҵаарақәа жәпакы арадио Sputnik аефир аҟны дрылацәажәеит аҟазараҭҵаара акандидат, атеатрҭҵааҩы Светлана Корсаииаԥҳа.
Лара лцәажәараҿы иазгәалҭеит иахьа атеатрқәа русураҟны ахьысҳарақәа ыҟазар, урҭ комплексла ишыӡбатәу.
"Абаржәы акы аалхны иаԥыраҳгар, егьырҭ зегьы ссирхоит ҳәа иҟаӡам. Атеатртә ҟазара коллективтә ҟазароуп. Аӡәы дгенины дыҟазаргьы… акагьы алҵӡом. Иҷыдоу аҟазшьа амоуп. Атеатртә ҟазараҿы даара иуадаҩуп ҽа-ԥарак аԥара. Иахьатәи аамҭазы уи рылшеит Фазиль Искандер ихьӡ зху атеатр аҟны… Уаҟа иҟоуп аиҿкааратә усгьы. Иҟалап уи зегь раԥхьа игылазар иахьа. Ауаа аршьцылатәуп атеатр ахь аныҟәара, уи азы аспектакльқәагьы рхаҭабзиара шьҭыхтәуп, аиҿкаареи аӡыргареи иахьатәи аамҭа иашьашәало иҟаҵатәуп", - лҳәеит Корсаииаԥҳа.
Аҟазараҭҵааҩы иазгәалҭеит аиҳабыра атеатр ахаҵгылара ахьынӡанаҭо уи аусура ишаныԥшуа, атеатр ақәыргыламҭақәа рхыԥхьаӡарагьы иуанаҳәо шмаҷым.
Аицәажәара инеиҵыхны ишәаҳар шәылшоит аудиофаил аҟны хыхь.